Flurin - nus faschain vinavant

Dad Anita Simeon

Ils 18 d'october e Flurin Spescha mort d'ina disditga dal cor. Cun el perdain nus betg mo in scriptur, mabain en emprima lingia in iniziant, cumbattant ed in ami.

Sche jau pens quels dis a Flurin alura è qua ina gronda, gronda fora, senza pleds, nagut. Natiral che nus avain ses cudeschs, ses texts - ma quai n'è nagina consolaziun - anzi. Legend sias ovras vegnan adina puspè vinavant las parallelas a sia vita - ed a sia mort. La chanzun dal salip e la furmicla che va sco fil rouge tras ses prim roman "Das Gewicht der Hügel", il prender cumià en "Fieu e Flomma”, il nanin en "Der letzte Garten" che tema da cupitgar, sias poesias ... bain - mintgatant surpassa tuttina er in surrir mia fatscha sche jau legel ses texts sarcastics, satirics da "Der zwölfte Tag danach" u ses trics per il diever quotidian. Ma il meglier agid ma dattan ses texts cumbattants, ses pled d'emprim avust che nus avain vendì il '97 a Domat, la traducziun da "L'epidemia virala en l’Africa dal sid" da Dürrenmatt che datescha dal medem onn, quel onn ch'il comité dals Dis da litteratura a Domat aveva fatg sia ominusa gira tras il Grischun, discussiunond, persvadend, e laschond enavos bain inqual testa scurlattonda.

Gea, quai era el, ina cumparsa integrativa, per mintga situaziun in pled, mintgatant er in che fascheva mal, che laschava ponderar, ma en sia vischinanza sa chattav’ins en buna cumpagnia, en segirtad. Sche jau carteva ad insatgi ch'el sappia muventar culms, alura ad el - er sch'els pasavan. EI ha adina cumbattì per sias visiuns savend ch'ins po muventar bler sch'ins mo vul. E tutti n’aveva el cumenzà il davos temps a resignar envers la Rumantschia, el era sin via da prender cumià er sch'el era adina bain infurmà da quai che curriva e passava. "Vus essas l'unica speranza - ils giuvens", repetiva el adina puspè.

Gea Flurin - nus faschain vinavant en tes senn. Nus empruvain cun tutta forza da realisar tia visiun d'ina Rumantschia unifitgada, cun sauna basa da discussiun e da dispita, libra da permalaziun, averta a critica constructiva, lunsch davent d'ina ufficina protegida. Ina Rumantschia creativa, innovativa cun curaschi a la ristga savend ch'ins po muventar bler sch'ins mo vul.